CELEX: 52013PC0857
Language: sl
Date: 2013-12-04
Title: Predlog PRIPOROČILO SVETA o okviru za kakovost pripravništev

|
			
		
		
		52013PC0857
		
			Predlog PRIPOROČILO SVETA o okviru za kakovost pripravništev /* COM/2013/0857 final - 2013/0431 (NLE) */
			
				
		
		
			
			   	OBRAZLOŽITVENI MEMORANDUM
1.           OZADJE PREDLOGA
V zadnjih dveh desetletjih
so pripravništva postala pomembna vstopna točka na trg dela za mlade. Spodbujanje zaposljivosti in produktivnosti mladih je ključnega
pomena za njihov vstop na trg dela. A čeprav so pripravništva
vse bolj prisotna stalnica na naših trgih dela, njihovo širjenje spremlja
čedalje očitnejša zaskrbljenost zaradi učne vsebine in delovnih
pogojev. Da bi pripravništva dejansko olajšala dostop do zaposlitve,
morajo nuditi kakovostno učno vsebino in ustrezne delovne pogoje ter ne bi
smela biti poceni nadomestilo za redno zaposlitev. 
Komisija je
decembra 2012 predstavila sveženj za zaposlovanje mladih[1] in obenem začela drugo
fazo posvetovanj med socialnimi partnerji o okviru za kakovost pripravništev[2], k čemur sta večkrat pozvala
Evropski parlament[3] in Evropski svet[4]. Na posvetovanjih Komisije[5] o tem vprašanju ter drugih študijah
in raziskavah je bil opredeljen niz problemov, ki trenutno vplivajo na
pripravništva v EU. Ti se zlasti nanašajo na dve področji:
·        
nezadostna učna vsebina (tj. od
pripravnikov se zahteva, da opravljajo ponižujoče naloge) in 
·        
neustrezni delovni pogoji (dolg delavnik,
neustrezno zavarovanje pred zdravstvenimi tveganji, tveganji za varnost in
tveganji, povezanimi z delom, neplačilo ali neprimerno
plačilo/nadomestilo, nejasen pravni položaj, podaljšano trajanje itd.). 
Deležniki so tudi poudarili, da velik delež
neplačanih ali nizko plačanih pripravništev lahko ustvari problem v
zvezi z enakostjo dostopa[6] in privede tudi do tega, da bodo delodajalci plačane delavce
nadomestili s pripravniki[7]. Pripravniki včasih ne vejo, ali bodo prejeli plačilo ali
nadomestilo, niti niso seznanjeni z glavnimi delovnimi pogoji, kot so
zdravstveno zavarovanje in zavarovanje za primer nesreče ter pravica do
dopusta.
Več preglednosti v zvezi z učno
vsebino in delovnimi pogoji pripravništva bo pripeljalo k učinkovitejšem
delovanju trga dela. Raziskava Eurobarometra iz leta 2013 kaže, da bi bilo
mogoče povečati preglednost pri navajanju delovnih pogojev v
obvestilih in oglasih za prosta pripravniška mesta.
Regulativni okviri držav
članic na splošno, zlasti pa strogost predpisov, se močno razlikujeta
tako med različnimi oblikami pripravništev kot po državah članicah.
Nekatere države članice nimajo nobene pravne opredelitve pripravništva.
Zaradi izjemne razdrobljenosti predpisov in pomanjkanja
meril kakovosti v splošni uporabi lahko skupna opredelitev pojma pripravništva
in njegovih minimalnih standardov pomaga pri oblikovanju politik in
regulativnih pristopov držav članic. Dokazi tudi kažejo, da je število nadnacionalnih pripravništev zelo
majhno[8] kljub zelo visokim stopnjam mobilnosti med študenti, npr. v okviru
programa Erasmus. To je velika zgrešena priložnost za zmanjšanje brezposelnosti
mladih s pomočjo mobilnosti: nadnacionalna pripravništva bi bila lahko
glavni dejavnik pomoči mladim pri zaposlovanju v drugi državi
članici. Vseevropski okvir za
kakovost pripravništev bi pomagal rešiti problem majhnega števila
nadnacionalnih pripravništev. Pomagal bi odpraviti eno
izmed glavnih ovir za čezmejno mobilnost, tj. pomanjkanje informacij na
področju velike regulativne razdrobljenosti. Oblikovanje okvira za kakovost pripravništev je temeljnega pomena tudi za razširitev portala EURES na pripravništva,
kakor je zahteval Evropski svet v sklepih iz junija 2012[9].
V odgovor na zelo visoko brezposelnost mladih
v več državah članicah in ob upoštevanju zgodnjih zavez je Komisija
podala predlog za priporočilo o vzpostavitvi jamstva za mlade[10], ki ga je Svet sprejel 22. aprila 2013[11]. Priporočilo poziva države članice, naj zagotovijo, da
vsi mladi do 25. leta v štirih mesecih po tem, ko postanejo brezposelni ali
prenehajo s formalnim izobraževanjem, prejmejo kakovostno ponudbo za
zaposlitev, nadaljnje izobraževanje, vajeništvo ali pripravništvo. Zahteve
glede kakovosti pripravništev so temeljnega pomena za učinkovito izvajanje
priporočila. 
Sedanji predlog za priporočilo Sveta si
na tej podlagi prizadeva zagotoviti, da bodo pripravništva učinkovito
olajšala prehod od izobraževanja k zaposlitvi in s tem povečala
zaposljivost mladih. Predlog določa smernice, ki lahko zagotovijo visoko
kakovostno učno vsebino in ustrezne delovne pogoje. Navaja tudi, kako bo
Komisija podprla ukrepe držav članic z okvirom financiranja EU, izmenjavo
dobrih praks in spremljanjem. Zajema tako imenovana pripravništva na odprtem
trgu, tj. pripravništva, ki so dogovorjena med pripravnikom in ponudnikom
pripravništva (podjetjem, neprofitno organizacijo ali vlado) brez
vključevanja tretjih strani, ki se na splošno izvajajo po opravljenem
študiju oziroma v okviru iskanja zaposlitve. Predlagano priporočilo ne
obravnava pripravništev, ki so del akademskega ali poklicnega učnega
načrta, niti tistih, ki sodijo v obvezno strokovno usposabljanje (npr. na
področju medicine, arhitekture itd.). 
K predlogu je priložena ocena učinka, ki
predstavlja rezultate posvetovanj z deležniki, podrobneje obravnava probleme,
povezane s pripravništvi, proučuje pravna vprašanja in vprašanja, povezana
s subsidiarnostjo, ter vsebuje analizo možnosti za rešitev problema.
2.           REZULTATI POSVETOVANJ Z
DELEŽNIKI IN OCENE UČINKA
Javna posvetovanja 
Komisija se je posvetovala s številnimi
deležniki o problemih, povezanih s pripravništvi, ter možnih rešitvah. 
Na podlagi javnih posvetovanj, ki so potekala
od aprila do julija 2012 so sindikati, NVO, mladinske organizacije,
izobraževalne ustanove in večina posameznikov na splošno podprli pobudo
Komisije. Medtem ko so organizacije delodajalcev, gospodarske zbornice in
države članice pobudo na splošno podprle, so pogosto poudarile, da bi
moral okvir ostati dovolj prožen, da bi lahko upošteval raznolikost nacionalnih
praks. 
Večina sodelujočih se je strinjala z
analizo Komisije (pisni sporazum o pripravništvu, cilji in učna vsebina[12], omejeno trajanje, ustrezna socialna varnost itd.). Podjetja in
nekatere organizacije delodajalcev so zatrjevali, da vprašanja, povezana s
plačilom in socialno zaščito, ne sodijo med pristojnosti EU.
Posvetovanje s socialnimi partnerji
Dvodelno posvetovanje s socialnimi partnerji o
pobudi za okvir za kakovost pripravništev je potekalo od oktobra 2012 do
februarja 2013. Socialni partnerji so ponovno potrdili svoje
stališče, ki so ga izrazili na javnem posvetovanju, sindikati so zahtevali
močnejšo pobudo, delodajalci pa so izrazili zaskrbljenost glede prožnosti
in bremen za podjetja. Vendar pa niso začeli pogajanj o možnem sporazumu
na podlagi člena 154 PDEU. 
ETUC, BUSINESSEUROPE, UEAPME in CEEP so
11. junija 2013 predstavili okvir za ukrepanje na področju
zaposlovanja mladih (FoA), ki je temeljil na pogajanjih v okviru socialnega
dialoga in v katerem je navedeno, da Komisija namerava pripraviti predlog za
priporočilo Sveta o evropskem okviru za kakovost pripravništev. Socialni
partnerji načrtujejo nadaljnje skupne ukrepe s Svetom in Evropskim
parlamentom na podlagi prihodnjega predloga Komisije za priporočilo Sveta
o evropskem okviru za kakovost pripravništev.
Mala in srednja podjetja (MSP)
V obdobju od marca do junija 2013 je bil
opravljen preskus za MSP, da bi se z vidika delodajalcev proučila kakovost
pripravništev, ki jih nudijo MSP, ter izmerili stroški usklajevanja
potencialnih ukrepov znotraj okvira za kakovost pripravništev. Pri raziskavi je
z odgovori sodelovalo skupaj 914 MSP. Preskus je poudaril pomen
pripravništev pri oblikovanju delovnih mest v MSP, pri čemer večina
vprašanih (71,9 %) razume pripravništvo kot način izbire in
usposabljanja prihodnjih zaposlenih. Potrdilo se je tudi, da velika večina
MSP (9 od 10) ne bi imela težav s predlaganimi elementi kakovosti.
Raziskava Eurobarometra o pripravništvih
Namen raziskave Eurobarometra, ki je bila
maja 2013 opravljena v EU-27 in na Hrvaškem, je bil preučiti pripombe
o kakovosti pripravništev. Rezultati te prve reprezentančne raziskave o
tej temi na ravni EU so vključevali:
·        
potrditev o razširjenosti pripravništev: 46 %
oseb, starih od 18 do 35 let, je opravilo vsaj eno pripravništvo;
·        
ena tretjina pripravništev je bila ocenjena kot
nezadovoljiva zaradi delovnih pogojev (25 % vseh pripravništev), učne
vsebine (18 %) ali obojega;
·        
ključni dejavnik majhnega deleža
nadnacionalnih pripravništev (9 % vseh pripravništev) je pomanjkanje
informacij: 38 % oseb, ki bi jih to zanimalo, je navedlo, da ni dovolj
informacij o predpisih v zvezi s pripravništvi v drugih državah članicah.
Ekonometrična analiza rezultatov
raziskave Eurobarometra je ugotovila močno medsebojno povezavo med
kakovostjo pripravništev in končno zaposlitvijo. Z drugimi besedami to
pomeni, da je precej manj verjetno, da se bodo tisti, ki so opravili neprimerno
pripravništvo, pozneje tudi zaposlili.
Ocena učinka
Druga faza posvetovanja socialnih partnerjev
je vključevala analitičen dokument[13] o
problemih v zvezi s kakovostjo pripravništev, v katerem so določeni možni
odzivi politike. 
Ta dokument se je leta 2013 razširil v
celovito oceno učinka[14] in vključeval prej nedostopne podatke o
številu in kakovosti pripravništev ter nove dokaze o medsebojni povezavi med
kakovostjo in obeti za zaposlitev. Ocena učinka opredeljuje in analizira možnosti politike za
povečanje deleža kakovostnih pripravništev, zlasti z objavo standardov
„najboljše prakse“, delodajalce pa odvrača od ponujanja neprimernih
pripravništev. Analizira tudi nove predloge za preglednost, da bi mladim
olajšala preverjanje kakovosti pripravništev.
Ocena učinka proučuje
poleg izhodiščnega scenarija še štiri možnosti: 
·        
oblikovanje informacijskega spletišča;
·        
prostovoljna uvedba znaka kakovosti;
·        
predlog za priporočilo Sveta in
·        
predlog za direktivo. 
Ugotavlja, da bi bila najučinkovitejša,
najuspešnejša in najbolj sorazmerna možnost predlog Komisije za
priporočilo Sveta o okviru za kakovost pripravništev, ki naj ga države
članice prenesejo v nacionalno prakso oziroma nacionalni pravni sistem. 
Državam članicam bi se
svetovalo, naj zagotovijo, da bo sklenitev pisnega sporazuma o pripravništvu obvezna. Sporazum bi
vključeval informacije o učnih ciljih pripravništva, delovnih
pogojih, zagotovljenem plačilu/nadomestilu, pravicah in obveznostih v
okviru veljavnega prava EU in nacionalnega prava ter trajanju pripravništva.
Z dodatnimi zahtevami za preglednost bi se
oblikovale tudi spodbude za kakovostna pripravništva oziroma bi se odvračalo
od ponujanja neprimernih pripravništev. 
V skladu z izbrano možnostjo bi bilo treba v
obvestilih o prostih pripravniških mestih tudi navesti, ali gre za plačano
pripravništvo in kolikšna je višina plačila/nadomestila. Poleg tega bi
ponudniki pripravništev morali razkriti, kolikšen delež pripravnikov je
dobil ponudbo za sklenitev pogodbe o zaposlitvi po zaključku
pripravništva.
3.           PRAVNI ELEMENTI PREDLOGA
Pravna podlaga
Pravna podlaga za to pobudo so
členi 153, 166 in 292 PDEU. Svet lahko v skladu s
členom 292 PDEU sprejema priporočila na predlog Komisije na
področjih, za katere je pristojna EU. 
V skladu s členom 153 PDEU
Unija podpira in dopolnjuje dejavnosti držav članic med drugim na
področjih delovnih pogojev, socialne varnosti in socialne zaščite
delavcev ter vključevanja oseb, ki so izključene iz trga dela, in
boja proti socialni izključenosti. V skladu s sodno prakso Sodišča
Evropske unije za plačana pripravništva velja člen 153.
Da bi se zajela tudi
neplačana pripravništva, je bil v obliki dodatne pravne podlage dodan tudi
člen 166 PDEU. V skladu s to določbo Unija izvaja politiko
poklicnega usposabljanja, ki podpira in dopolnjuje dejavnost držav članic,
pri čemer v celoti upošteva njihovo odgovornost za vsebino in organizacijo
poklicnega usposabljanja. 
Zato se glede na to, ali
je pripravništvo plačano ali ne, uporabljata člen 153 ali
člen 166 PDEU.
V skladu z odstavkom 5
člena 153 PDEU se določbe iz člena 153 PDEU ne
uporabljajo za plače. Vendar pa ta določba ne predstavlja ovire za
reševanje problemov v zvezi s preglednostjo plač, kjer se priporoča,
da naj pisni sporazum o pripravništvu jasno določa, ali bo plačilo zagotovljeno
ali ne.
Vzporednico je mogoče potegniti z drugimi
instrumenti EU, kot je Direktiva 91/533/ES o obveznosti delodajalca, da
zaposlene obvesti o pogojih, ki se nanašajo na pogodbo o zaposlitvi ali delovno
razmerje. Navedena direktiva v členu 2 določa naslednje: 
„1. Delodajalec je dolžan obvestiti
zaposlenega /.../ z bistvenimi sestavinami pogodbe o zaposlitvi ali delovnega
razmerja.
2. Obvestilo iz /.../ mora vsebovati vsaj
naslednje podatke: /…/
(h) začetni osnovni zneski, drugi
sestavni deli plačila in časovna pogostost izplačila plače,
do katere je zaposleni upravičen...“[15]
Predlog za direktivo o pogojih za vstop in
prebivanje državljanov tretjih držav v okviru premestitev znotraj podjetja[16] podobno obravnava vprašanje plačila kot element potrdila o
napotitvi, ki ga pripravi delodajalec, ali pogodbe.
Usposabljanje je osrednji
cilj politik EU na področju zaposlovanja in izobraževanja. Je tudi
sestavni del prostega gibanja oseb iz člena 45 PDEU –
temeljne svoboščine, ki jo ščiti Pogodba. Zaradi nadnacionalne
razsežnosti pripravništev sami ukrepi posameznih držav članic ne bodo
dosegli ciljev predlagane pobude za celovito izboljšanje kakovosti
pripravništev, ki se opravljajo v EU.
Listina Evropske unije o
temeljnih pravicah vsebuje tudi številne pravice in svoboščine, ki so
lahko pomembne za prihodnje ukrepe v zvezi s pripravništvi, zlasti
člen 21 (Prepoved diskriminacije), člen 29 (Pravica dostopa
do služb za posredovanje zaposlitev), člen 31 (Pošteni in
pravični delovni pogoji) in člen 32 (Prepoved dela otrok in
varstvo mladih pri delu).
Subsidiarnost
Načelo subsidiarnosti se uporablja, če predlog ni v
izključni pristojnosti Unije. 
V primeru pripravništev
rešitev na ravni EU prinaša več prednosti: 
(1)                   
smernice za kakovost, ki so jih sprejeli ali
predlagali različni organi v različnih državah članicah,
opredeljujejo podobne elemente, ki naj bi bili ključnega pomena za
povečanje kakovosti pripravništev. To kaže, da se opredelitev standardov
kakovosti za pripravništva v osnovi ne bi smela bistveno razlikovati v
različnih nacionalnih praksah ali lokalnih razmerah;
(2)                   
rešitev na ravni EU bi imela koristi v smislu
mobilnosti pripravnikov. Mladi bi se lažje odločali za opravljanje
pripravništva v drugi državi, če bi si na podlagi sprejetih standardnih
praks ali pravil lahko oblikovali jasno predstavo o tem, kaj lahko
pričakujejo. 
(3)                   
Izkušnje kažejo, da je zaradi problemov pri
usklajevanju opredelitev mednarodno sprejetih standardov kakovosti lahko
hitrejša, če jo usklajujejo in podpirajo nadnacionalne institucije. 
Države članice bi lahko neodvisno
sprejemale ukrepe za izboljšanje kakovosti pripravništev. V praksi pa so
večkrat pozvale Komisijo, da sprejme OPK (glej na primer sklepe zadnjih
treh zasedanj Evropskega sveta: december 2012, februar 2013 in junij
2013). 
Zaradi različnih regulativnih okvirov je
koristno določiti skupno opredelitev pojma pripravništva in njegovih
minimalnih standardov. To bo v pomoč pri oblikovanju regulativnih
pristopov držav članic, saj je treba predlagane standarde
operacionalizirati s posebnim regulativnim pristopom držav članic. EU bi
tako lahko dala pravo podporo državam članicam
pri izvajanju smernice za zaposlovanje št. 8 iz strategije
Evropa 2020, zlasti pa bi pomagala vzpostaviti sheme, s katerimi bi mladim
in posebej tistim brez zaposlitve, ki se ne šolajo ali usposabljajo, pomagale „najti
prvo zaposlitev, nabrati delovne izkušnje ali jim omogočile nadaljnje
izobraževanje in usposabljanje, vključno s pripravništvom, ter bi se hitro
odzvale, če bi mladi ostali brez zaposlitve.“ Na ta način bi
se lotili reševanja ene od ključnih ovir čezmejne mobilnosti, tj.
pomanjkanje informacij na področju velike regulativne razdrobljenosti,
priporočilo pa bi pomagalo podkrepiti podporo, ki jo zagotavljata
program Erasmus+[17] in nadaljnji razvoj portala EURES[18].
Sorazmernost
Priporočilo Sveta
omogoča strožje upoštevanje načela sorazmernosti: obveznost ukrepanja
ne bo veljala za države članice, ki so predlagane zaščitne ukrepe in
elemente kakovosti že prenesle v svojo zakonodajo ali nacionalno prakso. Prav
tako bodo lahko ocenile, ali je v tem primeru primerno preseči predlagani
okvir za kakovost pripravništev, zlasti da bi se zajelo tudi vprašanje
minimalnega plačila, ki ga okvir za kakovost pripravništev ne obravnava.
4.           PRORAČUNSKE POSLEDICE
Ni relevantno.
5.           NEOBVEZNI ELEMENTI
Ni relevantno.
2013/0431 (NLE)
Predlog
PRIPOROČILO SVETA
o okviru za kakovost pripravništev
SVET EVROPSKE UNIJE –
ob upoštevanju Pogodbe o delovanju Evropske
unije, zlasti členov 153, 166 in 292 Pogodbe,
ob upoštevanju predloga Evropske komisije,
ob upoštevanju naslednjega:
(1)       Mlade je kriza še posebej
močno prizadela. Stopnja brezposelnosti mladih je v preteklih letih v
več državah članicah dosegla zgodovinski vrhunec in nič ne kaže,
da se bo kmalu zmanjšala. Spodbujanje zaposljivosti in produktivnosti mladih je
ključnega pomena za njihov vstop na trg dela.
(2)       Neoviran prehod od
izobraževanja k zaposlitvi je ključnega pomena za povečanje možnosti
mladih na trgu dela. Izboljšanje izobraževanja mladih in zagotavljanje lažjega
prehoda k zaposlitvi sta potrebna za izpolnitev vodilnega cilja strategije
Evropa 2020, tj. povečati stopnjo zaposlenosti prebivalstva v
starosti med 20 in 64 let na 75 % do leta 2020.
Smernica 8 o politikah držav članic na področju zaposlovanja
poziva države članice, da vzpostavijo sheme, s katerimi bi mladim in
posebej tistim brez zaposlitve, ki se ne šolajo ali usposabljajo, pomagale „najti
prvo zaposlitev, nabrati delovne izkušnje ali jim omogočile nadaljnje
izobraževanje in usposabljanje, vključno s pripravništvom, ter bi se hitro
odzvale, če bi mladi ostali brez zaposlitve“[19].
(3)       V zadnjih dveh desetletjih so
pripravništva postala pomembna vstopna točka na trg dela za mlade.
(4)       Socialno-ekonomski stroški se
večajo, če pripravništva, zlasti pa tista, ki se ponavljajo,
nadomeščajo redno zaposlitev: to so predvsem delovna mesta
začetnikov, ki se običajno nudijo mladim. Poleg tega nizko kakovostna
pripravništva, zlasti pa tista, s premalo učne vsebine, ne vodijo k večjim
dosežkom v produktivnosti niti ne ustvarjajo pozitivnih učinkov. Socialni
stroški so povezani tudi z neplačanimi pripravništvi, ki lahko zmanjšujejo
poklicne priložnosti ljudi iz prikrajšanih skupin.
(5)       Obstajajo dokazi o obstoju
povezav med kakovostjo pripravništva in končno zaposlitvijo. Pomen
pripravništev pri zagotavljanju lažjega prehoda k zaposlitvi je odvisen od
njihove kakovosti v smislu učne vsebine in delovnih pogojev. Kakovostna
pripravništva prinašajo neposredne koristi za produktivnost, izboljšujejo
usklajevanje trgov dela in spodbujajo mobilnost, zlasti z zmanjševanjem
stroškov iskanja in usklajevanjem tako za podjetja kot mlade.
(6)       Priporočilo Sveta o
vzpostavitvi jamstva za mlade[20]
poziva države članice, naj zagotovijo, da vsi mladi do 25. leta v štirih
mesecih po tem, ko postanejo brezposelni ali prenehajo s formalnim
izobraževanjem, prejmejo kakovostno ponudbo za zaposlitev, nadaljnje
izobraževanje, vajeništvo ali pripravništvo. 
(7)       Različne študije in
raziskave ugotavljajo, da problemi, povezani s kakovostjo, vplivajo na bistven
delež pripravništev, najbolj pa na tista, pri katerih ni nobene izobraževalne
ustanove ali ustanove za usposabljanje, ki bi bila neposredno odgovorna za
učno vsebino in delovne pogoje pripravništva (tako imenovana pripravništva
na odprtem trgu). 
(8)       Dokazi kažejo, da se od
velikega deleža pripravnikov zahteva, da opravljajo ponižujoče naloge brez
bistvene učne vsebine. Kakovostna pripravništva morajo zagotavljati trdno
in smiselno učno vsebino, ki naj zlasti vključuje opredelitev
posebnih spretnosti, ki se bodo zahtevale, mentorstvo pripravnika ter
spremljanje njegovega napredka. 
(9)       Prepoznani so bili tudi
problemi v zvezi z delovnimi pogoji, npr. dolg delavnik, socialna varnost,
nezavarovanost pred zdravstvenimi tveganji, tveganji za varnost in tveganji,
povezanimi z delom, neplačilo ali neustrezno plačilo oziroma
nadomestila, nejasnost veljavnih pravnih predpisov in podaljšano trajanje
pripravništva.
(10)     Pripravništva v Uniji trenutno
urejajo zelo različni predpisi. Predpisi, ki so že sprejeti, določajo
različne elemente kakovosti ali različne prakse izvajanja, po drugi
strani pa v nekaterih državah članicah in sektorjih pripravništva še vedno
niso zakonsko urejena. Precejšen delež ponudnikov pripravništva izkorišča
pripravnike kot poceni ali celo neplačano delovno silo, kar je pogosto
posledica neobstoja regulativnega okvira ali instrumenta ali pomanjkanja
preglednosti delovnih pogojev pripravništev ter njihove učne vsebine. 
(11)     Okvir za kakovost pripravništev
bo podpiral izboljšanje delovnih pogojev in učne vsebine pripravništev.
Sklenitev pisnega sporazuma o pripravništvu, ki opredeljuje učne cilje,
ustrezne delovne pogoje, pravice in obveznosti ter smiselno trajanje,
predstavlja glavni element okvira za kakovost pripravništev.
(12)     Pomanjkanje informacij je eden
izmed vzrokov za nizko kakovost pripravništev in je precej bolj razširjen na
področju pripravništev kot na področju redne zaposlitve. Zahteve za
večjo preglednost v obvestilih ali objavah o pripravniških mestih bi
pomagale izboljšati delovne pogoje in spodbuditi čezmejno mobilnost.
(13)     Socialni partnerji imajo
ključno vlogo pri oblikovanju, izvajanju in spremljanju politik in
programov usposabljanja. Cilj sodelovanja med socialnimi partnerji in ustreznimi
organi bi lahko bil zagotoviti mladim usmerjene informacije o razpoložljivih
poklicnih možnostih in potrebah po znanju na trgu dela ter o pravicah in
odgovornostih pripravnikov. Poleg tega lahko socialni partnerji prispevajo k
olajšanju izvajanja okvira za kakovost pripravništev zlasti s pripravo in
omogočanjem preprostih in izčrpnih modelov sporazumov o
pripravništvu, ki naj bi jih zlasti uporabljala mikro podjetja in bi bili
prilagojeni njihovim posebnim namenom. Evropski socialni partnerji so v svojem
okviru za ukrepanje na področju zaposlovanja mladih julija 2013
opozorili, da Komisija namerava podati predlog za priporočilo Sveta o
evropskem okviru za kakovost pripravništev, in napovedali podporo ukrepom držav
članic, katerih cilj je izboljšati kakovost pripravništev.
(14)     Eden izmed izzivov je
povečati čezmejno mobilnost pripravnikov v Uniji, kar bi pomagalo
oblikovati pravi evropski trg dela. Obstoječe razlike v predpisih
predstavljajo oviro razvoju čezmejne mobilnosti pripravnikov. Poleg tega je
bilo ugotovljeno, da upravne in pravne ovire čezmejni mobilnosti
pripravnikov v nekaterih primerih vplivajo na več držav članic
prejemnic. Z zagotavljanjem standardov in smernic, ki bi jih bilo treba
uporabiti kot referenco, bo okvir za kakovost pripravništev olajšal dostop do
nadnacionalnih pripravništev.
(15)     Razvoj okvira za kakovost
pripravništev bo povečal preglednost. Poleg tega bo podprl razširitev
portala EURES na pripravništva, s čimer bo olajšal mobilnost, ter
podkrepil podporo mobilnosti pripravnikov, ki jo zagotavlja program ERASMUS+.
(16)     Programi držav članic, ki
podpirajo in ponujajo pripravništva za mlade, lahko dobijo finančno
podporo iz evropskih skladov. Poleg tega bo pobuda za zaposlovanje mladih
podprla pripravništva v okviru jamstva za mlade, pri čemer bo usmerjena v
mlade iz tistih regij Unije, ki jih je brezposelnost mladih najbolj prizadela
in ki bodo sofinancirane s sredstvi Evropskega socialnega sklada (ESS) za
obdobje 2014–2020. Tako kot pobuda za zaposlovanje mladih se lahko tudi ESS
uporabi za povečanje števila in kakovosti programov pripravništva v
državah članicah. To vključuje možen prispevek k stroškom
pripravništev, ki pod določenimi pogoji vključujejo tudi del
plačila. Poleg tega lahko podprejo tudi stroške
drugih usposabljanj, ki jih mladi lahko opravljajo zunaj svojih pripravništev,
npr. jezikovnih tečajev.
(17)     Komisija je pripravila poseben
program tehnične podpore v okviru ESS, ki naj bi državam članicam
pomagala vzpostaviti programe pripravništva s pomočjo ESS. Ta program
tehnične podpore ESS nudi nacionalnim in regionalnim organom strateške,
operativne nasvete ter nasvete v zvezi s politiko, in sicer v zvezi z
oblikovanjem novih programov pripravništva ali posodobitvijo obstoječih
programov. 
(18)       Svet je v svoji resoluciji o strukturiranem dialogu o zaposlovanju
mladih iz maja 2011 navedel, da je „zaželen /…/ okvir kakovosti za
pripravništva, s katerim bi zagotovili izobraževalno vrednost te izkušnje.“
(19)     Svet je junija 2011 v
svojih sklepih o „spodbujanju zaposlovanja mladih za uresničitev ciljev
strategije Evropa 2020“ pozval Komisijo, naj zagotovi smernice „pri
ustvarjanju pogojev za visokokakovostne prakse s kakovostnim okvirom za prakse“[21].
(20)     Evropski parlament je
junija 2012 v svoji resoluciji „K okrevanju s številnimi novimi delovnimi
mesti“[22]
pozval Komisijo, naj kolikor mogoče hitro „predstavi predlog za
priporočilo Sveta o [okviru za kakovost pripravništev]“ in opredeli
„minimalne standarde, s katerimi bi podprla zagotavljanje in izvajanje
visokokakovostnega pripravništva.“
(21)     Evropski svet je
junija 2012 pozval Komisijo, naj prouči možnost razširitve portala
EURES na pripravništva[23].
(22)     Evropski svet je v sklepih iz
decembra 2012 pozval Komisijo, „naj čim prej dokončno oblikuje okvir
za kakovost pripravništev“.
(23)     Komisija je s svežnjem za
zaposlovanje mladih iz decembra 2012 začela posvetovanje med
socialnimi partnerji o okviru za kakovost pripravništev. Socialni partnerji EU
so v svojih odgovorih obvestili Komisijo, da ne nameravajo začeti pogajanj
o avtonomnem sporazumu na podlagi člena 154 PDEU[24]. 
(24)     Evropski svet je
junija 2013 ponovno potrdil, da bi „bilo treba v začetku
leta 2014 vzpostaviti okvir za kakovost pripravništev“.
(25)     Okvir za kakovost je pomembna
referenčna točka za prepoznavanje ponudb pripravništev dobre
kakovosti na podlagi priporočila Sveta o vzpostavitvi jamstva za mlade.
(26)     V skladu z letnim pregledom
rasti za leto 2014[25]
je „ključnega pomena /.../ olajšanje prehoda iz šolanja v zaposlitev,
zlasti s povečanjem števila razpoložljivih kakovostnih pripravništev in
vajeništev.“
(27)     V tem priporočilu
pripravništvo pomeni časovno omejeno delovno prakso, o kateri pripravnik
in ponudnik pripravništva skleneta sporazum, brez
vključevanja tretje strani, ki vsebuje učni
element, da bi se pridobile praktične izkušnje pred redno zaposlitvijo (pripravništva na odprtem trgu). 
(28)     To priporočilo bi moralo
zajemati vsa pripravništva na odprtem trgu, tako plačana kot neplačana.
(29)     To priporočilo ne zajema strokovnih
praks, ki so del akademskih učnih načrtov, formalnega izobraževanja
ali poklicnega usposabljanja. Pripravništva, katerih vsebino ureja nacionalna
zakonodaja in ki jih je treba opraviti, da bi se pridobil univerzitetni naziv
ali dostop do posebnega poklica (npr. medicine, arhitekture itd.), niso zajeta
v tem priporočilu –
PRIPOROČA, DA DRŽAVE ČLANICE:
(1)                   
izboljšajo kakovost pripravništev na odprtem trgu,
zlasti v zvezi z učno vsebino in delovnimi pogoji, da bi se olajšal prehod
mladih od izobraževanja k zaposlitvi, in sicer tako, da v svojo zakonodajo ali
nacionalno prakso vključijo naslednja načela okvira za kakovost
pripravništev:            

Sklenitev pisnega sporazuma o pripravništvu
(2)                   
zahtevati, da pripravništva temeljijo na pisnem
sporazumu, ki ga pred začetkom pripravništva skleneta pripravnik in
ponudnik pripravništva, 
(3)                   
zagotoviti, da se v sporazumih o pripravništvu
navedejo učni cilji, delovni pogoji, ali ponudnik pripravništva zagotavlja
pripravniku plačilo ali nadomestilo, pravice in obveznosti podpisnikov v
skladu z veljavno zakonodajo EU ali nacionalno zakonodajo ter trajanje
pripravništva, kot je določeno v priporočilih 4–12;

Učni cilji
(4)                   
spodbujati najboljše prakse v zvezi z učnimi
cilji, da bi se mladim pomagalo, da pridobijo praktične izkušnje in
ustrezne spretnosti; naloge, ki so dodeljene pripravniku, bi morale
omogočiti, da se bodo ti cilji uresničili;
(5)                   
spodbujati ponudnike pripravništev, da pripravniku
določijo mentorja, ki bo usmerjal pripravnika skozi dodeljene naloge in
spremljal njegov napredek;

Delovni pogoji
(6)                   
zagotoviti spoštovanje pravic pripravnikov v skladu
z zakonodajo EU in nacionalno zakonodajo in delovnih pogojev, vključno z
veljavnimi omejitvami najdaljšega tedenskega delavnika, minimalnega dnevnega in
tedenskega časa počitka in največjega števila pripadajočih
dni dopusta;
(7)                   
zahtevati od ponudnikov pripravništev, da
pojasnijo, kako so uredili zdravstveno zavarovanje in zavarovanje za primer
nesreče ter bolniški dopust;
(8)                   
zagotoviti, da sporazum o pripravništvu jasno
določa, ali pripravništvo predvideva plačilo oziroma nadomestilo,
ter, če je primerno, kolikšna je višina plačila oziroma nadomestila;

Pravice in obveznosti
(9)                   
zagotoviti, da sporazum o pripravništvu določa
pravice in obveznosti pripravnika in ponudnika pripravništva, vključno,
kjer je primerno, s politiko zaupnosti ponudnika pripravništva in odgovornost v
smislu pravic intelektualne lastnine;

Ustrezno trajanje 
(10)               
zagotoviti razumno trajanje pripravništev, ki
praviloma niso daljša od šestih mesecev, razen kadar je daljše trajanje utemeljeno,
na primer z notranjimi programi usposabljanja za zaposlitev ali pripravništvi,
ki se opravljajo v drugi državi članici;
(11)               
pojasniti okoliščine in pogoje, pod katerimi
se pripravništvo lahko podaljša ali obnovi po izteku začetnega sporazuma o
pripravništvu;
(12)               
spodbujati prakso, v skladu s katero se v sporazumu
o pripravništvu navede, da lahko pripravnik ali ponudnik pripravništva
prekineta sporazum na podlagi pisnega obvestila, ki ga pošljeta dva tedna
vnaprej;

Ustrezno priznavanje pripravništev
(13)               
spodbujati ponudnike pripravništev, da s
spričevalom ali priporočilom potrdijo znanje, spretnosti ali
usposobljenost, ki jo je pripravnik pridobil pri opravljanju pripravništva;

Zahteve za preglednost
(14)               
zagotoviti, da bodo ponudniki pripravništev v
obvestila in oglase o prostih mestih vključili informacije o pogojih
pripravništva, zlasti pa o tem, ali je zagotovljeno plačilo oziroma
nadomestilo ter socialna zaščita, ter da bodo zavodi za zaposlovanje
uporabljali zahteve za preglednost in ustrezne poklicne smernice;

Socialni partnerji
(15)               
spodbujati aktivno vključenost socialnih
partnerjev v izvajanje okvira za kakovost pripravništev; 
Nadnacionalna pripravništva
(16)               
olajšati čezmejno mobilnost pripravnikov v
Evropski uniji, med drugim s pojasnitvijo nacionalnega pravnega okvira za
pripravništva na odprtem trgu in določitvijo jasnih pravih o sprejemanju
pripravnikov iz drugih držav članic ali pošiljanju pripravnikov v druge
države članice ter zmanjševanjem upravnih postopkov;
(17)               
spodbujati uporabo razširjene mreže EURES in
izmenjavo informacij o pripravništvih prek portala EURES ter spodbujati zavode
za zaposlovanje, da prosta pripravniška mesta objavljajo na portalu EURES;

Uporaba evropskih strukturnih in investicijskih skladov
(18)               
izkoristiti evropske strukturne in investicijske
sklade, in sicer Evropski socialni sklad in Evropski sklad za regionalni razvoj
v naslednjem programskem obdobju 2014–2020 ter, kjer je primerno, pobudo za
zaposlovanje mladih, da bi se povečalo število in kakovost pripravništev,
med drugim tudi s pomočjo uspešnih partnerstev z vsemi ustreznimi
deležniki;

Izvajanje okvira za kakovost pripravništev
(19)               
okvir za kakovost pripravništev izvajati čim
prej in najpozneje do konca leta 2014; 
(20)               
določiti javni organ, ki bo odgovoren za to
izvajanje, in obvestiti Komisijo, kako se bo okvir za kakovost pripravništev
izvajal;
(21)               
spodbujati aktivno vključevanje zavodov za
zaposlovanje, izobraževalnih ustanov in ponudnikov usposabljanj v izvajanje
okvira za kakovost pripravništev;

UGOTAVLJA, DA KOMISIJA NAMERAVA:      

(22)               
spodbujati sodelovanje z državami članicami, socialnimi
partnerji in drugimi deležniki, da bi zagotovila nemoteno izvajanje tega
priporočila;
(23)               
spremljati izvajanje okvira za kakovost
pripravništev na podlagi tega priporočila in analizirati vpliv sprejetih
politik; 
(24)               
poročati o napredku in izvajanju tega
priporočila na podlagi informacij držav članic;
(25)               
sodelovati z državami članicami, socialnimi
partnerji, zavodi za zaposlovanje in mladinskimi organizacijami ter
organizacijami pripravnikov, da bi podprla to priporočilo;
(26)               
spodbujati in podpreti države članice, med
drugim tudi s spodbujanjem izmenjave najboljših praks med njimi, da uporabijo
Evropski socialni sklad in Evropski sklad za regionalni razvoj ter druge
evropske sklade v programskem obdobju 2014–2020, da bi povečale število in
kakovost pripravništev;
(27)               
nadaljevati z večanjem ponudbe nadnacionalnih
pripravništev v okviru programa Erasmus+;
(28)               
skupaj z državami članicami prizadevati za
vključitev pripravništev na portal EURES in vzpostaviti posebno
spletišče o nacionalnih pravnih okvirih za pripravništva.
V Bruslju,
                                                                       Za
Svet
                                                                       Predsednik
[1]               COM(2012) 727 final, 5.12.2012.
[2]               COM(2012) 728 final, 5.12.2012.
[3]               EP 2009/2221(INI), 6.7.2010, in Resolucija
2012/2647(RSP).
[4]               Sklepi Evropskega sveta iz decembra 2012,
februarja 2013 in junija 2013.
[5]               SWD(2012) 407 final, 5.12.2012.
[6]               Po ugotovitvah komisije za svetovanje o določitvi
minimalne plače (LPC) iz Združenega kraljestva v poročilu o
Nacionalni minimalni plači (2011) se pripravništvo dejansko
uveljavlja kot predpogoj za čedalje večje število zaposlitev. 
[7]               Komisija za svetovanje o določitvi minimalne
plače (LPC) iz Združenega kraljestva v svojem poročilu iz
leta 2013 govori o obsežnem neplačevanju minimalne plače za
nekaj, kar je mogoče opredeliti kot delo. 
[8]               Raziskava Eurobarometra iz leta 2013 ugotavlja, da
je bilo v tujini opravljenih 9 % pripravništev.
[9]               www.consilium.europa.eu/uedocs/cms_Data/docs/pressdata/en/ec/131388.pdf.
[10]             COM(2012) 729 final, 5.12.2012.
[11]             Priporočilo Sveta o vzpostavitvi jamstva za mlade,
2013/C 120/01, 22.4.2013.
[12]             Učna vsebina lahko med drugim zajema uvodno
usposabljanje, jasno obrazložitev/opis dela v organizaciji in temeljnih
vprašanj v sektorju ter dodelitev mentorja, ki spremlja delo pripravnika in daje
smernice.
[13]             SWD(2012) 407 final, 5.12.2012.
[14]             SWD(2013) 495 final, 4.12.2013.
[15]             Člen 3 navedene direktive zahteva, da se
informacije v pisni obliki dajo zaposlenemu najpozneje dva meseca po
začetku zaposlitve.
[16]             COM(2010) 378 final, 13.7.2010.
[17]             Erasmus+ bo od 1. januarja 2014 novi program za
izobraževanje, usposabljanje, mlade in šport, ki ga finančno podpira
Evropska unija. Erasmus+ bo imel novo poenostavljeno strukturo, ki bo povezala
sedanje programe financiranja v sektorju, in sicer programe vseživljenjskega
učenja (Comenius, Leonardo, Erasmus, Grundtvig in prečni programi), Mlade
v akciji, Jean Monnet, Tempus in Erasmus Mundus.
[18]             EURES je omrežje za sodelovanje med Evropsko komisijo in
javnimi službami za zaposlovanje držav članic. Portal EURES zagotavlja
delavcem, delodajalcem in kmalu tudi pripravnikom in ponudnikom pripravništev
informacije o delovnih mestih, pripravništvih in možnostih za učenje po
vsej Evropi.
[19]             Sklep Sveta o smernicah za politike zaposlovanja držav
članic, 2010/707/EU, 21.10.2010.
[20]             Priporočilo Sveta o vzpostavitvi jamstva za mlade,
2013/C 120/01, 22.4.2013.
[21]             Sklepi Sveta 11838/11 „Spodbujanje zaposlovanja
mladih za uresničitev ciljev strategije Evropa 2020“ z dne
17. junija 2011.
[22]             Resolucija 2012/2647(RSP).
[23]             EUCO 76/12 z dne 28.-29. junija 2012.
[24]             COM(2012) 727 final, 11.12.2012.
[25]             COM(2013) 800 final, 13.11.2013.